Diari Oficial de la Generalitat Valenciana


Sumari del DOGV 9895, del 17-07-2024 (2024/6959)

RESOLUCIÓ de 17 de juny de 2024, de la secretària autonòmica de Cultura i Esport, per la qual es regula i es concedix una subvenció directa a Gestors Esportius Professionals Associació Comunitat Valenciana (GEPACV), per a col·laborar en les activitats esportives de GEPACV relacionades amb el congrés bianual de l'entitat i els estudis de planificació de les inversions en instal·lacions esportives a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9895

Data del DOGV
:   17-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6959

CVE
:   SGNZ-B-9326-8909

Data del document
:   17-06-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * ajuda pública
    * esport

La Llei 8/2023, de 27 de desembre, de pressupostos de la Generalitat per a l'exercici 2024, preveu amb càrrec al programa 457A00,  Foment de l'activitat esportiva, secció G0118, servici 02, centre gestor 03 i capítol IV, la línia de subvenció L498369399, amb la denominació «GEPACV. Congrés bianual i estudis de planificació d'inversions IIDD a la CV», amb una dotació total de 50.000 euros, de regulació nominativa i concessió directa a favor de «GEPACV. Gestors Esportius Professionals Associació Comunitat Valenciana», i que té com a descripció i finalitat: «Col·laborar en les activitats esportives de GEPACV, relacionades amb el congrés bianual de l'entitat i els estudis de planificació de les inversions en instal·lacions esportives a la Comunitat Valenciana».

Esta línia de subvenció es troba inclosa en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, aprovat per Resolució de la Vicepresidència Primera i Conselleria de Cultura i Esport de 12 de febrer de 2024.

L'article 22 de la Llei 38/2003, de 17 de novembre, general de subvencions, establix, en l'apartat 2.*a*, la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'estes subvencions.

D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la redacció donada pel Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, establix que es podran concedir de manera directa mitjançant una resolució les subvencions previstes nominativament en la Llei de pressupostos de la Generalitat, i s'entenen com a tals aquelles l'objecte, la dotació pressupostària i el destinatari de les quals figuren inequívocament en els seus annexos.

En este sentit, la lletra *d*  de l'apartat 4 de l'article 160 de l'esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives; l'apartat 5 de l'article esmentat preveu que l'exercici d'esta competència podrà ser delegat.

D'esta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en òrgans determinats, es delega en la persona titular de la Secretaria Autonòmica de Cultura i Esport la competència per a concedir les subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, del sector públic instrumental i de subvencions.

La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, establix, en l'apartat 13 de l'article 2, com a principi rector de l'Administració pública, «la formació i investigació en l'esport i ciències relacionades amb este» i en l'apartat 16 de l'article 2, com a principi rector de l'Administració pública, «la col·laboració entre el sector públic i el privat per a garantir l'oferta esportiva més àmplia, tenint en compte els criteris establits en esta llei. La consideració de l'esport com a element d'integració social i d'ús del temps lliure».

Entre les línies generals d'actuació de la Generalitat que s'establixen en l'article 3 de la Llei 2/2011, estan la de «propiciar la complementarietat entre el sector públic i el privat i estimular la iniciativa d'este últim per a garantir l'oferta esportiva més àmplia. Fomentar el patrocini esportiu i impulsar el desenvolupament de mesures i beneficis que afavorisquen la participació del sector privat en el desenvolupament de l'esport. Adoptar les mesures necessàries per a garantir la cooperació i la col·laboració en matèria d'esport i activitat física, en relació amb l'educació, sanitat, medi ambient, ocupació, economia, turisme, benestar social i altres sectors. Promoure les condicions que afavorisquen el desenvolupament de la investigació en tècniques i ciències aplicades a l'esport i a l'activitat física».

L'associació denominada «Gestors Esportius Professionals Associació Comunitat Valenciana» s'acull al que disposa la Llei orgànica 1/2002, de 22 de març, reguladora del dret d'associació, i a l'empara del que disposa l'article 22 de la Constitució, sense ànim de lucre.

L'objectiu principal de l'associació és crear un marc per a poder atendre les qüestions relacionades amb el desenvolupament del treball del gestor esportiu, i especialment la informació i la formació mitjançant jornades, congressos i accions formatives.

S'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en la present resolució no necessita la notificació esmentada anteriorment, per no tindre els requisits de l'article 107 del Tractat de funcionament de la Unió Europea; en concret, per no suposar cap avantatge econòmic, ja que l'entitat a la qual va dirigida la subvenció no exercix cap activitat econòmica que puga oferir béns o servicis en el mercat o, si és el cas, haurà de realitzar una separació comptable entre les activitats subvencionades i les activitats econòmiques que puguen dur a terme, per la qual cosa no hi ha la possibilitat de falsejament de la competència.

Per tot el que s'ha exposat, després de seguir els tràmits que es recullen en l'article 168.1.*A*  de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que s'establix per la Llei 8/2023, de 27 de desembre, de pressupostos de la Generalitat per a 2024, en virtut de les competències atribuïdes a la Vicepresidència Primera i Conselleria de Cultura i Esport, en el Decret 10/2023, de 19 de juliol, del president de la Generalitat, de la delegació continguda en el resolc primer, apartat 2, de la Resolució de 13 d'abril de 2022, del conseller d'Educació, Cultura i Esport, sobre delegació de competències en òrgans determinats, i d'acord amb la proposta del director general d'Esport i de conformitat amb esta,

RESOLC

*Primer. Objectiu*

Esta resolució té per objecte regular la concessió directa de la subvenció per a col·laborar en les activitats de GEPACV, relacionades amb el congrés bianual de l'entitat, els estudis de planificació de les inversions en instal·lacions esportives i la formació en àmbits relacionats amb la gestió de l'esport a la Comunitat Valenciana, destinades a l'associació Gestors Esportius Professionals Associació Comunitat Valenciana, prevista en la Llei 8/2023, de 27 de desembre, de pressupostos de la Generalitat per a l'exercici 2024.

*Segon. Raons d'interés públic que concorren en la seua concessió*

La possibilitat de concedir una subvenció de caràcter nominatiu a l'Associació per a l'impuls de la I+D i innovació d'impacte en esport i activitat física de la Comunitat Valenciana està prevista en l'article 22.2.*a* dela Llei 38/2003, de 17 de novembre, general de subvencions, i en l'article 168.1.*A*  de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està prevista de manera expressa en el pressupost de la Generalitat per a 2024, en el programa 457A00, Foment de l'activitat esportiva, secció G0118, servici 02, centre gestor 03 i capítol IV, línia de subvenció D094122952, amb la denominació «Congrés bianual i estudis de planificació d'inversions IIDD a la CV», amb una dotació total de 50.000 euros, de regulació nominativa i concessió directa a favor de l'Associació per a l'impuls, investigació, desenvolupament i innovació d'impacte en esport i activitat física, i que té com a descripció i finalitat: «impuls a la consolidació d'un clúster empresarial del sector de l'activitat física i l'esport a la Comunitat Valenciana».

La subvenció regulada en esta resolució té caràcter singular, derivat del caràcter excepcional i únic de l'entitat beneficiària sense ànim de lucre.

*Tercer. Entitat beneficiària*

Gestors Esportius Professionals - Associació de la Comunitat Valenciana. Registrada en el Registre d'Associacions Professionals depòsit 519, full 14 núm. 38129940

*Quart. Activitat subvencionada*

L'import de l'ajuda anirà destinat a sufragar els gastos ocasionats en la posada en marxa del pla d'actualització i millora de la gestió esportiva valenciana. Este pla d'acció es desenvoluparà mitjançant activitats que s'agrupen en tres eixos d'acció:

– Congrés bianual.

– Estudis de planificació de les inversions en instal·lacions esportives a la Comunitat Valenciana.

– Formació en àmbits relacionats amb la gestió de l'esport.

El detall de les activitats subvencionades s'adjunta a la present resolució com a annex II.

*Quint. Gastos subvencionables*

Es consideren gastos subvencionables els que de manera indubtable responguen a la naturalesa de l'activitat subvencionada, resulten necessaris i es facen en el termini establit i, en particular, a l'efecte del que disposen estes bases, i concretament els conceptes següents: personal tècnic, cartelleria i publicitat, aplicacions informàtiques, gestió web, material d'oficina, servicis audiovisuals, material didàctic, reunions organitzatives i de treball, gestió documental, cerques bibliogràfiques, elaboració d'informes i actes, així com altres derivats de la gestió efectiva del clúster, secretaria i administració, gastos de viatges, dietes i materials diversos per als esdeveniments que s'organitzen en este pla.

No es consideraran gastos subvencionables:

1. Material immobilitzat inventariable.

2. Equips informàtics i altres béns inventariables: ordinadors, impressores, fotocopiadores, tauletes, material d'emmagatzematge de dades, pissarres digitals i projectors i equipament audiovisual.

3. Altres gastos d'inversió (com l'adquisició de mobiliari o telefonia mòbil, reparacions de manteniment que incrementen el valor de la inversió, etc.).

4. Adquisició de béns destinats a la venda.

5. Els interessos deutors dels comptes bancaris.

6. Interessos, recàrrecs i sancions administratives i penals.

7. Gastos de procediments judicials.

8. Gastos ocasionats per menjars de treball, excepte els menjars l'objecte dels quals siga la realització d'un esdeveniment concret previst en el pla.

9. Gastos sumptuaris (tabac, regals, begudes alcohòliques, menjars o estades en establiments considerats de luxe, etc.) no imprescindibles per a les finalitats de l'activitat.

D'acord amb el que disposa l'article 31 de la Llei 38/2003, de 17 de novembre, general de subvencions, el cost d'adquisició dels gastos subvencionables haurà de ser conforme amb el valor de mercat.

Si és el cas, l'òrgan gestor podrà fer la comprovació del valor del mercat amb els mitjans indicats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

*Sext. Quantia*

Concedir una subvenció nominativa a l'associació Gestors Esportius Professionals - Associació de la Comunitat Valenciana, així com autoritzar i disposar els fons a favor d'esta, per un import màxim de 50.000 €, i que es tramite la documentació comptable corresponent, amb càrrec a l'aplicació pressupostària G0118, servici 02, centre gestor 03 i capítol IV, línia de subvenció N223271459, dels pressupostos de la Generalitat per a 2024.

*Sèptim. Procediment*

L'entitat beneficiària haurà de manifestar, en el termini de deu dies hàbils a partir de la publicació d'esta resolució, la conformitat amb la concessió de la subvenció i amb les presents bases reguladores, d'acord amb el model que s'inclou com a annex I d'esta resolució.

El model de conformitat, degudament omplit i firmat, haurà de presentar-se telemàticament en el portal de la Generalitat, Vicepresidència Primera i Conselleria de Cultura i Esport, dins de l'apartat «Aportació telemàtica de documentació per a un expedient que depenga de la Vicepresidència Primera i Conselleria de Cultura i Esport» en l'enllaç següent<https://www.gva.es/va/inicio/procedimientos?id_proc=G95565>  o en qualsevol dels llocs previstos en l'article 16.4 de la Llei 39/2015, d'1 d'octubre, de procediment administratiu comú de les administracions públiques.

Junt amb la conformitat a la subvenció, s'hauran d'indicar les dades de domiciliació bancària; en el cas de voler modificar el compte de cobrament de la subvenció, es realitzarà a través de l'enllaç <https://sede.gva.es/va/inicio/procedimientos?id_proc=22075>, i s'haurà de presentar el justificant de registre d'entrada. No serà necessari si el compte en qüestió ja està donat d'alta en la Generalitat per haver-se presentat en una altra convocatòria.

Segons el que disposa l'article 68 de la Llei 39/2015, d'1 d'octubre, del procediment administratiu de les administracions públiques, si el document de conformitat s'ha omplit de manera incompleta o no s'han aportat els requisits i documents que s'indiquen en esta base, es requerirà la persona interessada perquè, en un termini de deu dies hàbils, esmene la falta o aporte els documents preceptius, amb la indicació que, si no ho fa, es considerarà que ha desistit, amb una resolució prèvia d'arxivament de l'expedient, que es dictarà en els termes que preveu l'article 21 de la llei esmentada, de manera que quedarà sense efecte la concessió de la subvenció, i perdrà, per tant, el dret a la percepció.

La resolució de concessió es publicarà en el DOGV

*Octau. Òrgan gestor*

Correspon la tramitació i la gestió de la subvenció a la Direcció General d'Esport.

*Nové. Obligació de l'entitat beneficiària*

L'associació Gestors Esportius Professionals - Associació de la Comunitat Valenciana quedarà obligada a:

–  Efectuar les activitats per a les quals es concedix la subvenció, que serà responsabilitat exclusiva de l'associació. Així mateix, hauran d'aportar, i seran a càrrec seu, els mitjans humans i materials que fan falta per a desenvolupar-la adequadament, fins i tot les obligacions fiscals i de la Seguretat Social que se'n deriven.

–  Fer constar en el web de l'associació Gestors Esportius Professionals - Associació de la Comunitat Valenciana, la subvenció concedida per mitjà d'esta resolució, en què s'indique, almenys, l'entitat que la concedix, l'import rebut i l'actuació subvencionada.

– Notificar a la Direcció General d'Esport qualsevol proposta de canvi o modificació del programa i pressupost presentat en el moment en què es produïsca.

– Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.

– Comunicar a la Direcció General d'Esport de la Vicepresidència Primera i Conselleria de Cultura i Esport la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present resolució. Esta comunicació s'ha de fer tan prompte com es conega i, en tot cas, amb anterioritat a la justificació de l'aplicació donada als fons percebuts. En cas que l'entitat beneficiària de l'ajuda efectue activitats econòmiques, ha de fer una separació comptable adequada entre estes activitats subvencionades i les activitats econòmiques que puguen dur a terme, de manera que no es produïsca un finançament públic indirecte d'estes activitats econòmiques.

– Complir, com a beneficiari de la subvenció instrumentada, a través d'esta resolució, la resta de les obligacions establides en els articles 13 i 14 de la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per al pagament d'ajudes i subvencions públiques, i la resta de legislació concordant.

– Proporcionar informació per escrit a la Direcció General d'Esport sobre el desenvolupament de les activitats previstes i una memòria final que incloga les activitats realitzades, una avaluació i un resum de caràcter econòmic que reflectisca el cost final.

– Conservar i custodiar proves acreditatives de l'efectiva realització de les activitats objecte d'esta subvenció, com ara vídeos, fotografies o altres mitjans de prova en format electrònic, així com llistes de participants i publicitat en el seu web o en mitjans de comunicació, que haurà de posar a la disposició de la Direcció General d'Esport en cas de ser requerides.

– Fer constar que en tota la informació o publicitat que s'efectue de l'activitat o objecte de la subvenció s'utilitzarà un llenguatge no sexista.

–Evitar imatges discriminatòries de la dignitat i integritat de les persones, en particular de les dones, en tots els materials, imatges, documentació i fomentar valors d'igualtat, pluralitat de rols i corresponsabilitat entre dones i homes o que atempten a la protecció de la infància i de l'adolescència.

– Incorporar la perspectiva de gènere en totes les memòries justificatives d'actuacions i informe d'avaluació de resultats.

*Dècim. Transparència, subministrament d'informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:

1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:

*a*) Perceben durant el període d'un any ajudes o subvencions públiques en una quantia superior a 100.000 euros.

*b*) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022, en una quantia superior a 50.000 euros.

*c*) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, hauran de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en<https://gvaoberta.gva.es/va/tep>.

Esta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.

2. Sense perjuí de les obligacions previstes en l'apartat anterior, totes les entitats o les persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.

4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

*Onzé. Règim i termini de justificació de les subvencions*

L'entitat beneficiària haurà de presentar, davant de l'òrgan gestor, la justificació adequada de la subvenció, de la realització de l'activitat, del compliment de les condicions imposades i de la consecució dels objectius previstos en l'acte de concessió de la subvenció. El termini per a presentar la justificació finalitzarà el 31 d'octubre de 2024.

En concret, l'entitat beneficiària haurà de presentar un compte justificatiu del gasto realitzat, que es compondrà dels documents següents:

– Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts: una memòria final que incloga les activitats realitzades, una avaluació i un resum de caràcter econòmic que reflectisca el cost final. Les dades estaran desglossades per sexe del nombre de persones usuàries o beneficiàries de l'activitat subvencionada.

– Una memòria econòmica justificativa del cost de les activitats dutes a terme, que ha de contindre:

1r Una relació classificada i numerada dels gastos de l'activitat, amb identificació de la persona o entitat creditora i del document, el concepte del gasto, l'import, la data d'emissió i la data de pagament, la relació del gasto amb l'activitat subvencionada, el percentatge d'imputació de cada factura a la subvenció concedida, i l'import imputat.

2n Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior. Per a controlar l'acumulació eventual de subvencions, l'entitat beneficiària haurà de presentar una declaració responsable en la qual es faça constar que tots i cada un dels documents o factures presentats s'apliquen únicament a la justificació de la subvenció concedida.

Quant a les factures, hauran de complir els requisits que es regulen en el Reial decret 1619/2012, de 30 de novembre, en el qual s'aprova el reglament pel qual es regulen les obligacions de facturació, i correspondre al període de realització dels gastos subvencionables amb la preparació i l'execució de l'activitat subvencionada. Les factures hauran de reflectir amb el detall suficient les prestacions realitzades. No podran aportar-se com a justificant de gastos els albarans, les notes de lliurament ni les factures proforma.

L'acreditació dels gastos també es podrà fer mitjançant factures electròniques, sempre que complisquen els requisits exigits per a l'acceptació d'estes en l'àmbit tributari. En cas de no disposar de factures en format electrònic, l'entitat beneficiària o qui exercisca la presidència podrà firmar-les electrònicament en un únic document en format PDF i en el mateix orde en què apareguen en la relació classificada de gastos, o bé presentar les factures originals de manera presencial, i en este cas seran retornades, una vegada comprovades i segellades per la Direcció General d'Esport.

3r Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència, o, si és el cas, la declaració responsable de no haver rebut altres subvencions o ajudes o ingressos per a l'actuació objecte d'esta subvenció.

4t Els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, general de subvencions, haja hagut de sol·licitar l'entitat beneficiària.

– Declaració responsable firmada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb indicació expressa de trobar-se al corrent en el pagament d'obligacions per reintegrament de subvencions.

– Així mateix, l'entitat beneficiària haurà d'acreditar, per mitjà de certificació expedida per l'òrgan competent, davant de l'òrgan gestor de la subvenció regulada en esta resolució, els punts següents:

Que els fons han sigut destinats a fer l'activitat per a la qual van ser concedits.

Que la documentació original acreditativa del gasto realitzat i efectivament pagat es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.

*Dotzé. Forma de pagament de la subvenció*

1. El pagament s'haurà d'efectuar, per mitjà de transferència, al compte bancari de l'entitat beneficiària que esta va determinar, una vegada rebuda la justificació i acreditat el fet que l'entitat es troba al corrent de pagament de les seues obligacions tributàries i davant de la Seguretat Social.

En el cas que el compte bancari de l'entitat no estiguera donat d'alta en la Generalitat, o calga modificar-ne les dades, l'entitat haurà de donar d'alta les seues dades en el sistema PROPER, en compliment de l'ORDE 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és:

<https://www.gva.es/va/inicio/procedimientos?id_proc=22436>.

2. No obstant el que disposa l'apartat anterior, i a petició de l'entitat beneficiària, de conformitat amb la previsió establida en l'article 171 de la Llei 1/2015, de 6 de febrer, de la Generalitat, d'hisenda, del sector públic instrumental i subvencions, podrà anticipar-se un 30 % de l'import susceptible de subvenció, després de la publicació en el *Diari Oficial de la Generalitat* d'esta resolució.

Este percentatge del 30 % podrà distribuir-se a opció de l'entitat beneficiària entre estos dos períodes:

*a*) Un primer acompte de fins a un 30 % de la quantitat susceptible de subvenció es podrà sol·licitar en el termini d'un mes des de la publicació en el *Diari Oficial de la Generalitat*  de la present resolució. En el cas de sol·licitar-se este primer acompte, la documentació justificativa del gasto imputable a este haurà de presentar-se abans de l'1 de setembre de 2024. Així mateix, tal com establix l'apartat 4 de l'article 171 de la Llei 1/2015, de 6 de febrer, de la Generalitat, d'hisenda pública, sector públic instrumental i subvencions, en cas d'haver-se sol·licitat este acompte, no es procedirà al pagament dels abonaments a compte que es puguen sol·licitar amb posterioritat mentres no s'haja justificat degudament les quantitats objecte de pagament anticipat.

*b*) En el cas de no haver sol·licitat el primer acompte a què es fa referència en la lletra anterior, o bé si després d'haver-se sol·licitat, este no arriba a l'import del 30 % de la quantitat susceptible de ser objecte de subvenció, es podrà sol·licitar un segon acompte fins a aconseguir el percentatge esmentat del 30 %.

Este segon acompte podrà sol·licitar-se abans del 31 d'octubre de 2024 i a este se li imputaran, si és el cas, els gastos objecte de subvenció corresponents als mesos de novembre i desembre de 2024.

En este últim cas, la documentació justificativa de l'acompte corresponent als gastos dels mesos de novembre i desembre podrà presentar-se fins al 31 de gener de 2025.

3. En tot cas, l'import anticipat estarà subjecte a disponibilitat pressupostària i no requerirà cap garantia, de conformitat amb l'article 171.5.*f*  de l'esmentada Llei 1/2015, de 6 de febrer.

Les quantitats entregades anticipadament i no justificades hauran de ser reintegrades. L'Administració, d'acord amb el que preveu l'article 90 del Reial decret 887/2006, de 21 de juliol, pel qual s'aprova el Reglament de la llei general de subvencions, haurà de calcular els interessos de demora des del moment en què s'haja produït el pagament efectiu de l'ajuda fins al moment en què s'haja produït la devolució efectiva per part de l'entitat beneficiària.

4. Els terminis previstos en este resolc podran ser ampliats de conformitat amb l'article 32 de la Llei 39/2015, d'1 d'octubre, del procediment administratiu comú de les administracions públiques, mitjançant una resolució de la persona titular de la Direcció General d'Esport.

*Tretzé. Compatibilitat de les ajudes*

L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedides per a la mateixa finalitat que preveu la present resolució. Esta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada; tot això, de conformitat amb l'article 65.3.*c*  del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.*A*, apartat *c*, de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.

*Catorzé. Minoració, anul·lació i reintegrament de les subvencions*

Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenvolupament de l'activitat esmentada.

La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.

En els casos que preveu l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos, es procedirà a la incoació de l'expedient oportú que, amb l'audiència prèvia de l'entitat interessada, serà resolt per la persona titular de l'òrgan gestor de la subvenció.

El falsejament o l'ocultació de dades i documents, que afecten substancialment la concessió i el lliurament de fons públics, donarà lloc a l'exigència de responsabilitats, tant en l'orde administratiu com en el jurisdiccional competent.

La Vicepresidència Primera i Conselleria de Cultura i Esport es reserva el dret a fer les inspeccions tècniques i administratives que es consideren necessàries amb la finalitat de conformar l'execució correcta de l'actuació subvencionada.

*Quinzé. Pla de control*

Esta subvenció estarà sotmesa a les actuacions incloses en el pla de control de 2024 que aprovarà la Direcció General d'Esport en el primer semestre de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

Així mateix, en l'aplicació del pla de control als expedients seleccionats en este, addicionalment es realitzarà el control material de l'efectiva realització de les activitats objecte de subvenció, mitjançant comprovacions *in situ*  si es considera procedent, o bé mitjançant altres procediments, com ara vídeos, fotografies o altres proves en format electrònic, així com el seguiment de la publicitat en el seu web o en els mitjans de comunicació, per a garantir l'adequada realització de l'activitat subvencionada. Efectuades les actuacions oportunes per a comprovar l'adequació de l'activitat subvencionada a la finalitat de la subvenció, en cas d'incompliment total o parcial de l'activitat subvencionada, donarà lloc al procediment de reintegrament de la subvenció, sense perjuí de la responsabilitat en què haja pogut incórrer l'entitat subvencionada.

*Setzé. Conflicte d'interessos*

Les persones beneficiàries hauran d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit («conflicte d'interessos»).

Les persones beneficiàries hauran de comunicar oficialment a la Direcció General d'Esport sense demora, qualsevol situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir esta situació. L'incompliment d'esta obligació hauria de qualificar-se com a causa de reintegrament de la subvenció

*Desseté. Protecció de dades*

1. La gestió de les ajudes comporta el tractament de dades de caràcter personal, i han de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l'article 13 de l'RGPD, la informació en matèria de protecció de dades és la següent:

*a*) Responsable del tractament: Vicepresidència Primera i Conselleria de Cultura i Esport. Plaça de Nules, 2. 46470 València.

*b*) Delegació de Protecció de Dades de la Generalitat. Passeig de l'Albereda, 16. 46522 València. Adreça electrònica: [bot@qow.vq](mailto:gfv@hcp.ha).

*c*) Finalitat del tractament: gestionar la concessió de la subvenció.

*d*) Les bases de legitimació general aplicables al tractament de dades són les previstes en els apartats *c*  i *e*  de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.

*e*) Quan la persona sol·licitant, o el representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que establix esta clàusula.

*f*) Persones destinatàries de les dades: no està prevista la comunicació de dades de caràcter personal.

*g*) Les dades no seran objecte de transferències internacionals.

*h*) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.

*i*) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Conselleria comportarà les conseqüències que preveu l'ordenament jurídic.

*j*) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.

*k*) La persona interessada té dret a sol·licitar del responsable del tractament l'accés, la rectificació i la supressió de les seues dades de caràcter personal, així com la limitació o l'oposició tant al tractament d'estes dades com no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: <http://www.gva.es/va/proc19970>.

*l*) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: <http://www.gva.es/va/proc22094>. A més, hi ha la possibilitat de reclamar davant de l'Agència Espanyola de Protecció de Dades.

Per a més informació, pot consultar-se el registre d'activitat de tractament denominat «Ajudes, beques i subvencions», accessible en <https://cultura.gva.es/va/registre-de-tractament-de-dades>.

*Dihuité. Règim jurídic aplicable*

Esta subvenció es regirà, a més del que disposa esta resolució, per la Llei 38/2003, de 17 de novembre, general de subvencions, i pel reglament de la llei esmentada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que siguen aplicables.

*Denové. Efectes*

La present resolució produirà efectes a partir de l'endemà que es publique.

De conformitat amb el que s'establix en els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis corresponents i davant dels òrgans que s'indiquen a continuació, sense perjuí que es puga interposar qualsevol altre recurs que es considere oportú:

*a*) El recurs potestatiu de reposició es pot interposar davant del vicepresident primer i conseller d'Educació i Esports en el termini d'un mes a comptar de l'endemà de la publicació d'esta resolució.

*b*) El recurs contenciós administratiu s'ha d'interposar en el termini de dos mesos comptats des de l'endemà de la publicació d'esta resolució.

ANNEX I

*Model de conformitat de la subvenció de concessió directa*

![](https://dogv.gva.es/publicaciones/imagesSF/2024/7/11/1201059/40_1721129122560_2744360541751157386_imagen.jpg)

ANNEX II

*Descripció de les activitats que cal executar amb càrrec a la subvenció*

*Congrés bianual*

Es durà a terme els dies dimecres 25 i dijous 26 de setembre de 2024, a l'auditori del Caixa Fòrum València, amb el lema «Gestionant el present i construint el futur». Esta oportunitat de trobada ha de ser aprofitada pels professionals i persones interessades en la gestió de l'esport, per a l'intercanvi d'informació i experiències, així com facilitar ferramentes i instruments que possibiliten l'excel·lència en la gestió esportiva. Es dividirà en quatre blocs, que són els següents:

– Innovació. Situar les persones assistents sobre la importància de la innovació en la gestió esportiva i la importància que les ferramentes d'intel·ligència artificial tindran tant en el present com en el futur de la gestió esportiva.

– Sostenibilitat. Aprofundir en les polítiques de sostenibilitat, igualtat i bon govern. La importància que tindrà en la gestió esportiva aplicar-les i la manera en què s'han de dur a terme.

– Comunicació, màrqueting, esdeveniments i turisme esportiu. Pilar fonamental sobre el qual se sustenta la nostra comunitat autònoma. Ajuntar estos quatre conceptes en un mateix bloc que valore la gestió esportiva com a promotora i impulsora del turisme.

– Legal. Donar a conéixer l'actualització de normativa a totes les persones assistents al congrés i que afecta la Comunitat Valenciana, el V Conveni d'instal·lacions esportives i la Llei 2/2022, de 22 de juliol, d'ordenació de l'exercici de les professions de l'esport i l'activitat física a la Comunitat Valenciana.

Cada bloc comptarà, com a mínim, amb quatre intervencions que alternaran formats de conferència o taula redona, i en què es buscarà comptar amb ponents de màxim nivell.

En el marc del congrés, també es durà a terme el sopar oficial i el lliurament dels IX Premis a la Gestió de l'Esport.

El congrés estarà dirigit a:

– Alcaldes.

– Regidors d'esport i turisme.

– Gestors esportius i de turisme d'entitats públiques i privades.

– Directors i gerents d'instal·lacions i centres esportius.

– Directius de clubs i federacions esportives.

– Tècnics esportius i gestors esportius.

– Empresaris.

– Titulats universitaris i cicles formatius d'FP.

– Alumnes de graus universitaris, màsters i cicles formatius d'FP.

– Socis de GEPACV.

– Persones interessades.

– Programa provisional

Dimecres, 25 de setembre de 2024

Horari de matí:

96.37-67.32 Acreditacions i lliurament de documentació

64.89-31.69   Inauguració

18.97-01.67 Ponència

29.59-84.98 Taula redona

76.12-12.45   *Coffee break*

76.56-48.49 Taula redona

71.47-37.39 Ponència

84.69-78.05 Còctel dinar

Horari de vesprada:

30.93-84.35 Ponència

47.35-26.82   Ponència

86.44-04.97   Taula redona

87.06-32.00   Sopar Oficial i Gala VIII Premis a la Gestió de l'Esport

Dijous, 26 de setembre de 2024

Horari de matí:

24.56-69.21   Ponència

28.15-84.61 Taula redona

33.98-18.73 *Coffee break*

91.02-33.99   Taula redona

27.46-23.66 Ponència

63.88-42.85 Còctel dinar

Horari de vesprada:

87.35-34.35 Ponència

06.87-65.18   Ponència

91.01-65.93 Taula redona

53.67-78.58 Clausura del congrés

*Estudis de planificació de les inversions en instal·lacions esportives a la Comunitat Valenciana*

Estos estudis es dividixen en dos:

*Guia d'esdeveniments esportius sostenibles*

Els esdeveniments es troben en el cor de l'esport, i potser exemplifiquen la complexitat de la interacció de l'esport amb la sostenibilitat.

L'activitat esportiva suposa per al medi en el qual es desenvolupen un impacte ambiental, econòmic i social (ASG) que s'ha de tindre en compte en tota l'organització d'esta, des del disseny inicial fins a les actuacions que tenen lloc una vegada finalitzat este, per la qual cosa és fonamental la inclusió de criteris de sostenibilitat en tot este procés.

Es fa imprescindible perquè, preveure els impactes positius i negatius dels esdeveniments des d'una triple perspectiva ASG tenint com a objectius d'avaluació criteris i assumptes de gestió que permeta identificar i mesurar:

La millora de la sostenibilitat de les activitats desenvolupades en la gestió dels esdeveniments.

La millora contínua dels processos de l'organització, des de la concepció de les idees i el disseny fins a la materialització d'estes i incloent les activitats posteriors a l'execució.

La incorporació del desenvolupament sostenible en la gestió d'esdeveniments de manera flexible i integrada.

Amb el propòsit d'identificar els aspectes materials de les activitats esportives i identificar els assumptes més prelatius de valoració, advoquem per analitzar la sostenibilitat dels esdeveniments esportius des del vessant del bon govern, la gestió del capital humà i capital social i, com no, des del vessant mediambiental.

Es pretén donar un marc de valoració de 360º que garantisca l'acompliment d'una activitat esportiva transparent, respectuosa amb les persones, a més d'un model exemplaritzant de bones pràctiques mediambientals.

*Pla de desenvolupament i millora gestió federacions esportives Comunitat Valenciana*

Anàlisi i estudi dels eixos que corresponen a les àrees considerades productives i determinants en cada federació:

– Estructura organitzativa esportiva i administrativa.

– Infraestructures i equipament.

–Tecnologia/digitalització.

– Comunicació, màrqueting i comercial.

*Formació en àmbits relacionats amb la gestió de l'esport*

*Realització de dos accions formatives*

*1* *Cobertura de riscos en la utilització d'instal·lacions esportives**.*

Àrea temàtica: instal·lacions i equipaments esportius.

Modalitat: presencial.

Càrrega lectiva: 5 hores.

Lloc de realització: per determinar.

Data de realització: dijous 17 d'octubre de 2024.

Inscripció: en línia.

Termini d'inscripció: del 16  de setembre al 16 d'octubre de 2024, els dos inclusivament.

Nombre de places: 80.

Direcció acadèmica: GEPACV.

Professorat: per determinar.

Destinataris: professionals de la gestió esportiva de l'àmbit públic i privat, personal tècnic administratiu de gestió d'associacions, clubs i federacions esportives, empreses de servicis esportius i qualsevol persona interessada en la gestió de l'esport a la Comunitat Valenciana.

*2* *Responsabilitats de les entitats esportives davant dels destinataris de servicis esportius.*

Àrea temàtica: entitats esportives.

Modalitat: semipresencial.

Càrrega lectiva: 20 hores (15 hores en línia i 5 hores en jornada presencial).

Lloc de realització: Plataforma E-formació - Escola de l'Esport - GVA.

Data de realització: del 9 al 20 de setembre de 2024.

Inscripció: en línia.

Termini d'inscripció: del 20  d'agost al 6 de setembre de 2024, els dos inclusivament.

Nombre de places: 100.

Direcció acadèmica: GEPACV.

Professorat: per determinar.

Destinataris: professionals de la gestió esportiva de l'àmbit públic i privat, personal tècnic administratiu de gestió d'associacions, clubs i federacions esportives, empreses de servicis esportius i qualsevol persona interessada en la gestió de l'esport a la Comunitat Valenciana.

  

València, 17 de juny de 2024

(p. d., R 13.04.2022; DOGV 9328, 29.04.2022)

Paula Añó Santiago

Secretària autonòmica de Cultura i Esport

Esta disposició conté annexos. Consulteu-ne la versió en PDF.